**Møte i styringsgruppa for VÅG-prosjektet**

19. april 2022, kl. 13-14.30, via Teams

Supplerende møte 26. april kl. 15, via Teams.

**Deltagere:** Otto Langmoen (kommunedirektør Åsnes), Ole Frode Mikkelsgård (kommunedirektør Grue), Asgeir Rustad (ass. kommunedirektør Våler), Britt Dahler Bye (hovedtillitsvalgt Grue), Marte Kravdal (hovedtillitsvalgt Åsnes).

Fravær: Oliv Lundeby (hovedtillitsvalgt Våler) **(Gjelder møtet 19. april)**

I tidligere møte i styringsgruppa er det vedtatt å gi fire arbeidsgrupper i oppdrag å formulere/beskrive sitt eget mandat og komme med forslag til sammensetning av medlemmer i arbeidsgruppene. I tillegg har styringsgruppa mottatt innspill / ønske om en femte arbeidsgruppe.

**Disse arbeidsgruppene er:**

* Helse, omsorg og velferd
* Post og arkiv
* HR og lønn
* Økonomi
* Tekniske tjenester

Til møtet er det mottatt mandatbeskrivelser og medlemsoversikter fra disse arbeidsgruppene.

Disse ble gjennomgått og godkjent, med unntak av mandatet for tekniske tjenester.

**Helse omsorg og velferd (Våler, Åsnes)**

**Se vedlagt dokument med navn «VÅG mandat arbeidsgruppe helse, omsorg og velferd»**

Styringsgruppa besluttet at Grue inviteres inn i arbeidsgruppa med en observatørrolle for helse, omsorg og velferd, blant annet for å få økt kjennskap til Familiens hus-varianten til Våler og Åsnes.

**Post og arkiv (Våler, Åsnes, Grue)**

**Se vedlagt dokument med navn «VÅG mandat arbeidsgruppe post og arkiv»**

Ordet «dokumentsenter» brukes i mandatet. Dette ordet bør defineres så det blir en standardisert forståelse av hva det innebærer.

Hvordan dimensjoneres IKT-plattformen? Ikke ønskelig at det skal være for stort. Tilknytning til Hedmark IKT vil kreve en del fra Våler og Åsnes.

Arbeidsgruppa må planlegge ut fra at det blir ulike valgmuligheter i IKT-plattform

Plan A er å ha felles IKT-løsning hos de tre VÅG-kommunene, selv om man også må være klar for andre løsninger.

Styringsgruppa finner det ønskelig at det brukes mest tid på plan A. Felles IKT-plattform er en kritisk suksessfaktor.

**HR og lønn (Våler, Åsnes)**

**Se vedlagt dokument med navn «VÅG mandat arbeidsgruppe HR og lønn»**

Arbeidsgruppa spør i sin mandatformulering om hvorvidt det skal være igjen en personalsjef i den andre kommunen.

Styringsgruppa støtter at det blir igjen en personalsjef.

Arbeidsgruppa ber om tilbakemelding om hvorvidt lønn skal være med under HR eller ikke. Det er ønskelig fra arbeidsgruppa at lønn skal ligge under HR.

Kravdal sier at Fagforbundets medlemmer ønsker at HR, lønn og økonomi er slått sammen, og det er et ønske fra medlemmene om at alle tre skal være samlokaliserte. Kan det være hensiktsmessig at de to arbeidsgruppene HR/lønn og økonomi jobber sammen innledningsvis? Fagforbundets medlemmer i Våler og Åsnes er veldig for dette. Skal det ventes på Grue som sitter på gjerdet vedrørende dette?

Mikkelsgård setter spørsmålstegn ved hvor mye av denne diskusjonen som er faglig forankret og hvor mye som handler om lokalisering. Han påpeker at det er uvanlig med en felles HR- og økonomileder i norske kommuner, da dette er ulike fagfelt.

Organisatorisk plassering av lønnsfunksjon bør diskuteres i et felles møte med HR, lønn, økonomi og regnskap.

De to arbeidsgruppene «HR og lønn» og «Økonomi» bør ha et felles møte for å avklare hvor lønn skal høre hjemme.

Styringsgruppa ber om at disse to arbeidsgruppene diskuterer tematikken seg imellom og kommer med en anbefaling til styringsgruppa innen neste styringsgruppemøte 10. mai.

**Økonomi og regnskap (Våler, Åsnes, Grue)**

**Se vedlagt dokument med navn «VÅG mandat arbeidsgruppe økonomi og regnskap»**

Styringsgruppa anbefaler at Grue kommune blir vertskommune for økonomikontoret. Enkeltpersoners synspunkt om lang reiseveg til jobb som en følge av dette må tas individuelt.

Fagforbundet Åsnes og Våler ser det som svært bekymrende i forhold til fagkunnskapen på økonomi om enkelte ansatte vil vurdere andre arbeidssteder grunnet lang arbeidsvei. Det er flere ansatte som pendler allerede i dag. Fagforbundet er de ansattes representant, så det er viktig å få frem ansattes meninger.

Tidligere politiske vedtak i Grue kommunestyre legger føringer for geografisk lokalisering av fysisk arbeidssted.

Dette innebærer risiko for at vi kan miste dyktige medarbeidere hvis reisevegen blir for lang. VÅG-samarbeidet skal ikke tømme enkeltkommuner for medarbeidere. Det må være igjen folk i alle kommuner.

VÅG-samarbeidet handler om plassering av vertskommuneansvar snarere enn hvilke fysiske kontorer som skal brukes.

Økonomiavdelingen i Våler kommune etterlyser at styringsgruppa kommer med synspunkt på hvorvidt mandatforslaget skal legge føringer for om innkjøp og startlån skal utredes videre innenfor økonomi.

Styringsgruppa mener at arbeidsgruppa for økonomi og regnskap bør komme med anbefalinger til styringsgruppa, ikke motsatt.

Derfor anses arbeidsgruppas mandatforslag å være tilstrekkelig, og styringsgruppa ber arbeidsgruppa selv komme med anbefalinger om organisatorisk tilhørighet for disse to virksomhetsområdene, uten føringer fra styringsgruppa.

Tekniske tjenester (Våler, Åsnes,?)

Tekniske tjenesters arbeidsgruppe har levert et forslag til mandat. Men det anses som for lite utfyllende til å kunne vurderes på en god nok måte. Både sektorleder i samfunnsutvikling i Åsnes og styringsgruppa mener dette.

Derfor gis sektoren/arbeidsgruppa anledning til komme tilbake med et revidert og mer utdypende forslag til mandat til neste møte i styringsgruppa.

**Se vedlagt dokument med navn «VÅG mandat arbeidsgruppe tekniske tjenester»**

**ANNET:**

Rekruttering av prosjektleder: Stilling er lyst ut internt. Hvis ingen kandidater melder seg, vurderes det å kjøpe kompetanse i stedet for å ansette prosjektleder.